
E L Ő T E R J E S Z T É S

Sülysáp Város Önkormányzata Képviselő-testületének
2013. november 21-én tartandó munkaterv szerinti ülésére

9. napirendhez

Tárgy: A mezei őrszolgálat létesítéséről és működéséről szóló rendelet megalkotása
Tisztelt Képviselő-testület!
A Képviselő-testület szeptemberi ülésén döntött a mezei őrszolgálat 2014. január 1-jével történő felállításáról. A döntés végrehajtása érdekében a szükséges intézkedéseket megtettük (rendőrséggel együttműködési szerződés megkötése, mezőőri állások kiírása stb.).

Idekapcsolódó feladat a mezei őrszolgálat létesítéséről és működéséről szóló helyi önkormányzati rendeleté megalkotása, ugyanis a fegyveres biztonsági őrségről, a természetvédelmi és a mezei őrszolgálatról 1997. évi CLIX. törvény 19. § (1) bekezdése szerint az önkormányzati mezei őrszolgálat megalakítási, fenntartási és működési költségeit a földhasználó, ha ez ismeretlen, a tulajdonos által kifizetett mezőőri járulékból és a központi költségvetés által biztosított hozzájárulásból kell fedezni. A mezőőri járulék mértékét és megfizetésének módját a települési önkormányzat a mezei őrszolgálat létesítéséről és működéséről szóló helyi önkormányzati rendeletében szabályozza.

Mindezek alapján kérem az előterjesztett rendelettervezet szíves megtárgyalást és elfogadását.
Sülysáp, 2013. november 14.

Horinka László s.k.


polgármester

Sülysáp Város Önkormányzata Képviselő-testületének

…/2013. (...) önkormányzati rendelete

a mezei őrszolgálat létesítéséről és működéséről

Sülysáp Város Önkormányzatának Képviselő-testülete az Alaptörvény 32. Cikk (2) bekezdésével, a Magyarország helyi önkormányzatairól szóló 2011. évi CLXXXIX. törvény 41. § (9) bekezdésével, valamint a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény 19. § (1) bekezdésével kapott felhatalmazással a következőket rendeli el:

1. A rendelet célja és hatálya

A rendelet célja 

a) a Sülysáp város közigazgatási területéhez tartozó termőföldek – ide nem értve az erdőt, a halastavat – őrzését, 

b) a termőföldeken lévő, illetve ahhoz tartozó termények és termékek, felszerelések, eszközök, haszonállatok, továbbá mezőgazdasági építmények, egyéb művelési ágú ingatlanok földmérési jelek védelmét, 

c) az illegális hulladéklerakó helyek kialakulásának megakadályozását és 

d) a külterület közrendjének közbiztonságának erősítését 

szolgáló mezei őrszolgálat felállítása, valamint az őrszolgálat működési feltételeinek biztosítása.

(2) A rendelet területi hatálya a Sülysáp város közigazgatási területéhez tartozó, valamely mezőgazdasági jellegű művelési ágba sorolt területekre terjed ki, kivéve az erdőt és a halastavat. Az érintett területek felsorolását és méretét a rendelet 1. függeléke tartalmazza. (Sajnos csak az előterjesztés kiküldésének napján kaptuk meg az adatbázist a Földhivataltól, így az ülésig fogunk pontos adatokkal szolgálni.)
(3) A rendelet személyi hatálya kiterjed a mezei őrszolgálat feladatait ellátó mezőőrre, a mezőőr feladatainak ellátását irányító polgármesterre, valamint az (1) bekezdésben meghatározott terület használójára, illetve tulajdonosára.

2. A mezei őrszolgálat

(4) Az önkormányzat az 1. §-ban meghatározott feladatok ellátásáról mezei őrszolgálat felállításával gondoskodik, melynek létszámát a Képviselő-testület a költségvetési rendeletben határozza meg. 

(5) A mezei őrszolgálat szervezetileg Sülysáp Város Önkormányzata alá tartozik, a mezőőrök feletti munkáltatói jogokat a polgármester gyakorolja.

(6) A mezőőr zöldszínű formaruhát és szolgálati jelvényt visel. A feladatának ellátása során a zöld színű formaruha szolgálati jellegén változtató más ruhaneműt nem viselhet. A mezőőr részére az önkormányzat a 1. melléklet szerinti felszerelést biztosítja.

(7) A mezei őrszolgálat, illetve a mezőőr feladatait a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény 20-23. §-ában foglaltak, valamint a polgármester utasításai szerint látja el. 

(8) A mezei őrszolgálat köteles együttműködni a rendőrséggel, a katasztrófavédelemmel, a kormányhivatal szerveivel, a polgármesteri hivatallal, valamint a polgárőrséggel. 
3. A mezőőri járulék

(9) Az önkormányzat a mezei őrszolgálat megalakítási, fenntartási és működési költségeit a földhasználó – ha ez ismeretlen, a tulajdonos – által kifizetett mezőőri járulékból és a központi költségvetés által biztosított hozzájárulásból fedezi.

(10) A mezőőri járulék összege minden megkezdett ha után 2000 Ft/év. (Sajnos csak az előterjesztés kiküldésének napján kaptuk meg az adatbázist a Földhivataltól, így az ülésig fogunk pontos adatokkal szolgálni.)
(11) A mezőőri járulékot két egyenlő részletben, minden év március 15-ig és szeptember 15-ig kell megfizetni az önkormányzat költségvetési számlájára.

(12) A mezőőri járulék megfizetése a földhasználót terheli. Amennyiben a földhasználó ismeretlen vagy a tulajdonossal azonos, a tulajdonos köteles a mezőőri járulékot megfizetni. A használatba adás tényét szükség esetén a tulajdonos hitelt érdemlő módon, okirattal köteles igazolni. 

(13) Amennyiben az ingatlannak több használója/tulajdonosa van, a használati/tulajdoni arány szerint kell a járulékot megfizetni.

(14) Mentes a járulékfizetés alól a Magyar Állam és a helyi önkormányzat.

(15) Járulékköteles valamennyi a 2. § (1) bekezdésében meghatározott ingatlan, annak tényleges hasznosításától függetlenül.

(16) A járulékfizetési kötelezettség a használati jog, illetőleg a tulajdonjog megszerzését követő év első napján keletkezik, és annak az évnek az utolsó napján szűnik meg, amikor a használati jog, illetőleg a tulajdonjog megszűnik. E változások bejelentése az érintett földhasználók/tulajdonosok kötelezettsége.

(17) A mezőőri járulékot átruházott hatáskörben a jegyző állapítja meg az illetékes földhivatal és a földhasználói nyilvántartás adatai alapján. A jegyző eljárása során a közigazgatási hatósági eljárás és szolgáltatás általános szabályairól szóló törvény előírásait kell megfelelően alkalmazni. 

(18) A megállapított mezőőri járulék összegét a Képviselő-testület indokolt esetben csökkentheti vagy elengedheti. Indokolt esetnek minősül, ha a területet ár- vagy belvíz sújtotta, illetőleg más jellegű elemi kár következtében a termés részben vagy egészben megsemmisült.

(19) A mezőőri járulék adók módjára behajtható köztartozásnak minősül.

(20) A mezőőri járulékból befolyt összeg kizárólag a mezei őrszolgálattal kapcsolatos feladatok ellátására használható fel.

4. Vegyes és záró rendelkezések

(21) E rendelet 2014. január 1. napján lép hatályba.

(22) E rendelet hatálybalépésével egyidejűleg a mezei őrszolgálat 2 fő mezőőrrel kerül felállításra.

Sülysáp, 2013. november 21.


Horinka László
Tóth Krisztina



polgármester
jegyző

1. melléklet a …/2013. (…) önkormányzati rendelethez

A mezőőr ruházata és felszerelése

A mezőőri formaruha és annak kihordási ideje:
	1 db téli kord- vagy posztóöltöny
	24 hónap

	1 db bélelhető kabát
	36 hónap

	1 db esőkabát
	24 hónap

	1 db kalap
	36 hónap

	1 db nyakkendő
	36 hónap

	1 db nyári nadrág
	12 hónap

	1 db nyári öltöny
	12 hónap

	1 db sál
	36 hónap

	1 db téli sapka
	36 hónap

	1 pár bakancs
	12 hónap

	1 pár gumicsizma
	12 hónap

	1 pár kesztyű
	12 hónap

	4 db ing
	12 hónap

	8 pár zokni
	12 hónap


A mezőőr felszerelési tárgyai:
	szolgálati igazolvány
	1 db

	szolgálati napló
	1 db

	lőfegyver-tartási engedély
	1 db

	szolgálati célú sörétes lőfegyver
	1 db

	a rendőrségnél rendszeresített könnygázszóró palack
	1 db

	telefon
	1 db

	látcső
	1 db

	vállra akasztható oldaltáska, a töltények, az elsősegélyhez szükséges kötszerek, és egyéb eszközök tárolására
	1 db

	szolgálati jármű
	1 db

